রোহিঙ্গা ইস্যু জঙ্গি ঝুঁকি বাড়াবে- এমন আশংকা করছে ট্রান্সপারেন্সি ইন্টারন্যাশনাল বাংলাদেশ (টিআইবি)। দুর্নীতিবিরোধী এ সংস্থাটি মনে করছে, এ সংকটের সুযোগ নিয়ে বিভিন্ন জঙ্গি সংগঠনের রোহিঙ্গাদের সঙ্গে যোগসাজশের ঝুঁকি রয়েছে। রোহিঙ্গা সংকটটি পুরো পার্বত্য চট্টগ্রাম অঞ্চলে স্থিতিশীলতা ও সাম্প্রদায়িক সম্প্রীতি এবং নিরাপত্তার চ্যালেঞ্জ সৃষ্টি করতে পারে। একই সাথে রোহিঙ্গা সংকটে ভারত ও চীনের মতো পরাশক্তিকে দায়ী করে টিআইবি বলছে, শুধু ত্রাণকেন্দ্রিক কূটনৈতিক সম্পর্ক স্থাপন করে এ সমস্যার সমাধান করা যাবে না। দ্বিপাক্ষিক আলোচনার নামে সময় ক্ষেপণ না করে আন্তর্জাতিকভাবেই এ সমস্যার সমাধান করতে হবে।